*Likumprojekts*

**Arhitektūras likums**

**I nodaļa**

**Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) **arhitektūra** – vides veidošanas māksla, kas aptver integrētu skatījumu uz cilvēku dzīves telpu no telpiskās plānošanas, pilsētplānošanas un ainavu projektiem, līdz atsevišķām būvēm un to ārējam un iekšējam veidolam, vienlīdz ievērtējot estētiskos, funkcionālos, sociālos, ekoloģiskos un ekonomiskos aspektus;

2) **arhitekts** – radoša persona, kura saņēmusi valsts atzītu otrā līmeņa augstākās izglītības diplomu, ieguvusi arhitekta kvalifikāciju un veic arhitekta profesionālo darbību;

3) **sertificēts arhitekts** – arhitekts, kurš ieguvis patstāvīgas prakses tiesības arhitektūras jomā, saņemot arhitekta prakses sertifikātu normatīvajos aktos noteiktajā kārtībā;

4) **arhitekta patstāvīga prakse** – šā likuma izpratnē faktiski un likumīgi veikta patstāvīga profesionālā darbība arhitektūras jomā, kurā saskaņā ar normatīvo aktu prasībām nepieciešams kvalifikāciju apliecinošs sertifikāts;

5) **arhitektoniski telpiskā vide** – jebkuraprojektēta, ar būvniecības paņēmieniem veidota telpiskā vide;

6) **arhitektoniskais veidols** – būves telpisko un estētisko īpašību kopums, kas nosaka tās individualitāti;

7) **ainavu arhitektūra** – telpiskās vides veidošanas māksla, kas ietver dabas, lauku un būvētās vides ainavu pētniecību, plānošanu, projektēšanu un pārvaldību dažādos laika un telpas mērogos;

8) **ainavu arhitekts** – radoša persona, kura saņēmusi valsts atzītu otrā līmeņa augstākās izglītības diplomu, ieguvusi ainavu arhitekta kvalifikāciju un veic ainavu arhitekta profesionālo darbību;

9) **sertificēts ainavu arhitekts** – ainavu arhitekts, kurš ieguvis patstāvīgas prakses tiesības ainavu arhitektūras jomā, saņemot ainavu arhitekta prakses sertifikātu normatīvajos aktos noteiktajā kārtībā;

10) **ainavu arhitekta patstāvīga prakse** – šā likuma izpratnē faktiski un likumīgi veikta patstāvīga profesionālā darbība ainavu arhitektūras jomā, kurā saskaņā ar normatīvo aktu prasībām nepieciešams kvalifikāciju apliecinošs sertifikāts;

11) **ainava** – dabas un cilvēku veidota telpiska vide, kā to uztver cilvēks;

12) **kultūrainava** – cilvēku veidota ainava;

13) **būvkultūra** − integrēta pieeja ilgtspējīgas augstas kvalitātes būvētās vides veidošanai, kas balstās uz visu procesā iesaistīto dalībnieku kompetenci, atbildību un cieņu pret kultūras vērtībām, vienlīdz ietverot gan detalizētus būvniecības risinājumus, gan dažāda mēroga ainavu un dabas, lauku un būvētās vides pārveidi.

**2.pants. Likuma mērķis**

Likuma mērķis ir radīt nosacījumus augstas kvalitātes būvkultūras,kā arī arhitektoniski telpiskās vides un kultūrainavas veidošanai un pārvaldībai, lai nodrošinātu ikviena tiesības dzīvot labvēlīgā vidē ar kultūras, sociālo, ekonomisko un dabas ilgtspēju.

**3.pants. Likuma darbības joma**

Likums nosaka arhitektūras principus un par to īstenošanu atbildīgās fiziskās un juridiskās personas, kā arī reglamentē arhitekta un ainavu arhitekta profesijas un nosaka to pašpārvaldes kārtību.

**4.pants. Arhitektūras principi**

Arhitektūrā ievēro šādus principus:

1) arhitektoniskās kvalitātes principu, saskaņā ar kuru arhitektūrā un ainavu arhitektūrā tiecas līdzsvarot visus vides veidošanas aspektus;

2) kvalitātes un izcilības principu, saskaņā ar kuru plānošana, projektēšana un īstenošana tiek veikta ar mērķi atrast un īstenot konkrētajai situācijai vispiemērotāko risinājumu;

3) profesionalitātes principu, saskaņā ar kuru arhitektūrā un ainavu arhitektūrā jāvadās atbilstoši kompetences līmenim un jomām un ētikas normām;

4) ilgtspējības principu, saskaņā ar kuru tiek veidoti videi draudzīgi, ekonomiski efektīvi un sociāli atbildīgi risinājumi, kas nodrošina to pilnvērtīgu funkcionēšanu un attīstību arī nākotnē;

5) sadarbības un līdzdalības principu, saskaņā ar kuru kvalitatīvas arhitektūras, ainavas un dzīves telpas veidošanā iesaista sabiedrību, tajā skaitā arī publiskās pārvaldes institūcijas, nevalstiskās organizācijas un dažādas interešu grupas;

6) vienlīdzīgu iespēju principu, saskaņā ar kuru ikvienam sabiedrības loceklim tiek nodrošināta pieejama vide un vienlīdzīgas līdzdarbības iespējas.

**II nodaļa**

**Atbildīgās institūcijas un pilnvarotās nevalstiskās organizācijas**

**5.pants. Valsts pārvaldes iestāžu kompetence arhitektūras jomā**

(1) Ministru kabinets:

1) nosaka par arhitektūras nozari atbildīgo ministriju;

2) apstiprina Nacionālās arhitektūras padomes nolikumu;

3) nosaka prasības un kārtību sertifikāta iegūšanai arhitektūras jomā;

4) nosaka arhitektūras konkursu norises kārtību;

5) nosaka kārtību, kādā vizuālās mākslas vai dizaina objekti tiek izvēlēti izvietošanai publiskās būvēs;

6) nosaka būvētās vides un ainavas aizsardzības, pārvaldības, plānošanas un veidošanas principus, kvalitātes kritērijus un noteikumus.

(2) Kultūras ministrija ir atbildīga par arhitektūras nozari, veic tās pārraudzību un koordināciju. Kultūras ministrija izstrādā vienotu valsts arhitektūras politiku un nodrošina tās īstenošanu.

(3) Veicot šā panta pirmajā daļā noteiktos uzdevumus, Kultūras ministrija:

1) izstrādā arhitektūras politikas plānošanas dokumentus;

2) veicina arhitektūras un ainavu arhitektūras nozares attīstību, tajā skaitā uzkrājot nozares informāciju un nodrošinot tās apriti dažādām mērķauditorijām, kā arī profesionālās pilnveides iespējas.

(4) Nozaru ministrijas un to padotības iestādes uzdevumus arhitektūras nozarē veic atbilstoši normatīvajos aktos noteiktajai kompetencei:

1) Vides aizsardzības un reģionālās attīstības ministrija izstrādā valsts politiku teritorijas attīstības plānošanas jomā, tai skaitā pilsētplānošanā un ainavu plānošanā, organizē un koordinē to īstenošanu;

2) Ekonomikas ministrija izstrādā valsts politiku būvniecības un mājokļu jomās, organizē un koordinē to īstenošanu, izstrādā būvniecības nozari reglamentējošo tiesību aktus;

3) Izglītības un zinātnes ministrija izstrādā valsts izglītības un zinātnes politiku, organizē un koordinē tās īstenošanu, izstrādā valsts izglītības standartus, organizē profesijas standarta vai profesionālās kvalifikācijas prasību izstrādi, koordinē profesionālo kvalifikāciju atzīšanu reglamentēto profesiju jomā.

(5) Šā panta trešās un ceturtās daļas 2.punktā noteiktos uzdevumus var deleģēt arhitektūras un ainavu arhitektūras profesionālajām radošajām organizācijām.

**6.pants. Nacionālā arhitektūras padome**

(1) Nacionālā arhitektūras padome ir konsultatīva institūcija, kuras darbības mērķis ir veicināt institūciju sadarbību un lēmumu pieņemšanu jautājumos, kas saistīti ar arhitektūras un ainavu arhitektūras jomu attīstību un kvalitatīvas arhitektoniski telpiskās vides veidošanu, kultūrainavas aizsardzību un attīstību Latvijā, kā arī valsts pārvaldes un arhitektūras un ainavu arhitektūras nozaru sadarbību. Nacionālās arhitektūras padomes pārstāvjus saskaņā ar nolikumu apstiprina kultūras ministrs.

(2) Nacionālās arhitektūras padomes sekretariāta funkcijas pilda Kultūras ministrija.

**7.pants. Vietējās pašvaldības kompetence**

Likuma izpildei vietējā pašvaldība:

1) nodrošina un kontrolē šā likuma 4.pantā noteikto arhitektūras principu ievērošanu teritoriju attīstības plānošanā, pilsētplānošanā un ainavu plānošanā;

2) nodrošina pilsētas arhitekta dienesta izveidi šā likuma 8.panta pirmajā daļā noteiktajos gadījumos;

3) nodrošina būvvalžu arhitektu un ainavu arhitektu profesionālās izaugsmes un tālākizglītības iespējas;

4) veicina augstas kvalitātes būvkultūras ieviešanu un sabiedrības iesaisti;

5) īsteno kultūrainavas veidošanas un pārvaldības politiku, radot nosacījumus tās aizsardzībai un attīstībai, tai skaitā, izvirzot ainavu kvalitātes mērķus.

**8.pants. Pilsētas arhitekts**

(1) Lai sekmētu augstas kvalitātes būvkultūras veidošanu, kā arī arhitektoniskās kvalitātes un citu šajā likumā noteikto arhitektūras principu ievērošanu, valstspilsētās pašvaldība izveido pilsētas arhitekta dienestu, kuru vada pilsētas arhitekts.

(2) Citām pašvaldībām ir tiesības iecelt pilsētas arhitektu vai izveidot pilsētas arhitekta dienestu pēc nepieciešamības. Pilsētas arhitekts vai pilsētas arhitekta dienests var veikt šajā pantā noteiktos uzdevumus arī citu pašvaldību teritorijā, ja to paredz starp pašvaldībām noslēgts deleģēšanas līgums.

(3) Par pilsētas arhitektu var iecelt arhitektu ar nevainojamu reputāciju, kura pieredze profesijā ir vismaz 10 gadi vai kā sertificētam arhitektam vismaz pieci gadi.

(4) Noteiktu uzdevumu veikšanai pilsētas arhitekts izveido konsultatīvu padomi, kuras sastāvā, atkarībā no konkrētā uzdevuma specifikas, iekļauj būvvaldes pārstāvjus, arhitektus, ainavu arhitektus un citus speciālistus ar atbilstošu kompetenci un profesionālo pieredzi, kā arī sabiedrības pārstāvjus.

(5) Pilsētas arhitektam ir šādi uzdevumi:

1) pārraudzīt šajā likumā minēto arhitektūras principu ievērošanu, tajā skaitā izskatīt attīstības ieceres atbilstību arhitektoniskās kvalitātes principam un pašvaldības noteiktajiem ainavu kvalitātes mērķiem;

2) piedalīties pilsētas teritorijas attīstības plānošanas dokumentu izstrādē, nosakot teritorijas ar īpašiem noteikumiem arhitektoniskās kvalitātes saglabāšanai, nodrošināšanai un ainavu kvalitātes mērķu īstenošanai, kā arī teritorijas, kuru apbūvei nepieciešams arhitektūras konkurss;

3) sniegt viedokli par pilsētas teritorijas attīstības plānošanas dokumentu projektiem pirms to nodošanas publiskai apspriešanai;

4) piedalīties attiecīgās pašvaldības organizēta arhitektūras konkursa žūrijā.

**9.pants. Profesionālās radošās organizācijas**

(1) Arhitektu un ainavu arhitektu profesionālās radošās organizācijas apvieno arhitektus un ainavu arhitektus ar mērķi veicināt arhitektu un ainavu arhitektu radošo darbību, tālākizglītību un sadarbību, stiprināt arhitektūras lomu sabiedrībā, atpazīstamību un konkurētspēju starptautiskā līmenī.

(2) Arhitektu un ainavu arhitektu profesionālās radošās organizācijas reģistrējas saskaņā ar Radošo personu statusa un profesionālo radošo organizāciju likumu.

(3) Arhitektu un ainavu arhitektu profesionālās radošās organizācijas:

1) aizsargā radošo personu profesionālās un sociālās tiesības, uztur savu biedru reģistru, uzkrāj un glabā informāciju par viņu radošo darbību, īsteno kultūras projektus, izstādes un citus pasākumus;

2) sadarbojas ar valsts un pašvaldības iestādēm jautājumos, kas skar arhitektoniski telpiskās vides un kultūrainavas kvalitāti, kā arī piedalās normatīvo aktu sagatavošanā un pilnveidošanā;

3) sadarbojas ar izglītības, zinātnes, mākslas un citu jomu profesionālām un sabiedriskām organizācijām, sekmē un veicina sabiedrības iesaisti būvkultūras principu īstenošanā;

4) pārstāv arhitektu un ainavu arhitektu intereses Latvijas Sertificētu arhitektu kolēģijā un citās organizācijās gan nacionālā, gan starptautiskā līmenī;

5) veic citus uzdevumus atbilstoši šā likuma 5.panta piektajā daļā noteiktajam deleģējumam.

**III nodaļa**

**Profesionālā darbība**

**10.pants. Arhitekta un ainavu arhitekta profesijas**

Arhitekta un ainavu arhitekta profesijas, kā reglamentēto profesiju, minimālās prasības profesionālās kvalifikācijas iegūšanai nosaka likums „Par reglamentētajām profesijām un profesionālās kvalifikācijas atzīšanu”.

**11.pants Arhitekta un ainavu arhitekta profesionālā darbība**

(1) Arhitekta un ainavu arhitekta profesionāla darbība ir pastāvīgs, radošs, intelektuāls darbs, ko veic arhitekts un ainavu arhitekts, sniedzot pakalpojumus vai strādājot jebkurā atbilstošajā arhitektūras jomā.

(2) Izmantojot profesijas nosaukumu un atbilstoši savām profesionālajām kompetencēm un tiesībām, arhitekts un ainavu arhitekts var:

1) sniegt profesionālos pakalpojumus būvniecības procesā, tai skaitā veikt būvju projektēšanu pilnībā vai kādā daļā, vadīt būvprojektus, veikt objekta realizācijas uzraudzību;

2) strādāt ar arhitektūru vai telpiskās attīstības plānošanu saistītās jomās valsts vai pašvaldības institūcijās, vai privātajā sektorā;

3) strādāt ar ainavu arhitektūru, ainavu un kultūrainavu aizsardzību, pārvaldību un plānošanu vai telpiskās attīstības plānošanu saistītās jomās valsts vai pašvaldības institūcijās, vai privātajā sektorā;

4) strādāt pilsētplānošanas un telpiskās attīstības plānošanas jomā;

5) strādāt izglītības, zinātniski pētnieciskajā vai mediju jomā;

6) strādāt citās ar vides veidošanas mākslu saistītās jomās.

**12.pants. Tiesības veikt profesionālo darbību un izmantot arhitekta un ainavu arhitekta nosaukumu**

(1) Arhitektam un ainavu arhitektam ir tiesības veikt profesionālo darbību un sniegt pakalpojumus, izmantojot arhitekta vai ainavu arhitekta nosaukumu, jebkurā no šā likuma 11.pantā nosauktajām darbības jomām.

(2) Šā likuma 11.panta otrās daļas 1., 2. un 3.punktā minētajās darbības jomās arhitekta un ainavu arhitekta profesionālās darbības veikšanai un patstāvīgas prakses tiesību iegūšanai ir nepieciešams normatīvajos aktos noteiktajā kārtībā iegūts arhitekta vai ainavu arhitekta prakses sertifikāts.

(3) Sertificēta arhitekta un sertificēta ainavu arhitekta pienākumi un atbildība noteikti šā likuma VII nodaļā.

(4) Arhitekts un ainavu arhitekts nav ierobežots statusā, kādā viņš veic profesionālo darbību (darba līgums, ierēdņa amats, komersants, pašnodarbinātais).

(5) Tiesības izmantot arhitekta nosaukumu sava amata (dienesta, darba) attiecībās vai saimnieciskajā darbībā ir personām, kuras ir ieguvušas arhitekta izglītību un darbojas kādā no arhitektūras jomām, vai ir sertificēti arhitekti, vai arī reģistrējušās radošas personas statusā šā likuma 9.panta otrajā daļā minētajās profesionālajās radošajās organizācijās.

(6) Tiesības amata (dienesta, darba) attiecībās vai saimnieciskajā darbībā izmantot ainavu arhitekta nosaukumu ir personām, kuras ir ieguvušas ainavu arhitekta izglītību un darbojas kādā no ainavu arhitektūras jomām, ir sertificēti ainavu arhitekti vai reģistrējušās radošas personas statusā šā likuma 9.panta otrajā daļā minētajās profesionālajās radošajās organizācijās.

**13.pants. Autortiesības**

(1) Noslēdzot līgumu par arhitekta vai ainavu arhitekta pakalpojuma sniegšanu, tajā iekļauj arī autortiesību jautājumus, tai skaitā attiecībā uz pasūtītāja tiesībām iniciēt izmaiņas būvprojektā vai realizētajā objektā.

(2) Arhitekts un ainavu arhitekts nedrīkst bez pamatota iemesla liegt piekrišanu pārveidot viņa projektēto objektu gadījumos, ja netiek mainīts tā arhitektoniskais veidols.

(3) Arhitektūras un ainavu arhitektūras konkursā autortiesību piederības jautājumus nosaka konkursa nolikums. Nolikumā neietver prasību, ka tā dalībnieks atsakās no autora mantiskajām tiesībām par labu trešajai personai jau ar projekta iesniegšanu.

**14.pants. Profesionālās ētikas pamatprincipi**

(1) Veicot profesionālo darbību, arhitekts un ainavu arhitekts ievēro un respektē nacionālo profesionālo organizāciju un to starptautisko profesionālo organizāciju, kurās darbojas Latvijas arhitektu un ainavu arhitektu profesionālās organizācijas, ētikas un profesionālās rīcības principus.

(2) Arhitekts un ainavu arhitekts:

1) ar savu darbību veicina profesijas prestižu un cieņu, un, nodrošinot sabiedrībai vienlīdzīgas iespējas saņemt augstas kvalitātes pakalpojumus, nepieļauj nekāda veida diskrimināciju;

2) darbojas likuma ietvaros un sabiedrības interesēs, apzinoties savas rīcības ietekmi uz sabiedrības dzīves vidi ilgtermiņā;

3) sniedz klientam neatkarīgu, objektīvu un profesionālu vērtējumu un veic savu darbu apzinīgi un kompetenti, ievērojot attiecīgos tehniskos un profesionālos standartus, atbilstoši līgumā noteiktajam apjomam un termiņiem;

4) uzņemas tikai tādus darbus, kas atbilst viņa zināšanām, spējām un tehniskajiem resursiem, lai pienākumu pret klientu izpildītu ar atbilstošu profesionālu rūpību;

5) savā profesionālajā darbībā balstās tikai uz saviem nopelniem, vienlaikus atzīstot un uzticoties citu kolēģu veiktajam darbam;

6) respektē savu kolēģu tiesības, atzīst viņu profesionālos ieguldījumus un nepieļauj negodīgu konkurenci vai interešu konfliktu. Izsakot viedokli par citu arhitektu un ainavu arhitektu darbiem, arhitekts necenšas tos diskreditēt, ļaunprātīgi vai negodīgi kritizējot;

7) savā profesionālajā darbībā rūpējas par dabas, ainavas un kultūrainavas ilgtspēju, kvalitāti un vairo kultūras, sociālo un ekonomisko labklājību.

**IV nodaļa**

**Konkursi**

**15.pants. Arhitektūras un ainavu arhitektūras konkursu mērķis**

Arhitektūras un ainavu arhitektūras konkursi ir radoša sacensība, lai iegūtu salīdzinoši labāko ideju vai metu pilsētvides, ainavas, būvju, interjera vai dizaina objektu risinājumam.

**16.pants. Arhitektūras un ainavu arhitektūras konkursu norises pamatnoteikumi**

(1) Arhitektūras un ainavu arhitektūras konkursus rīko šādos gadījumos:

1) lai rastu risinājumus gadījumos, kad būvniecība paredzēta pilsētbūvnieciski svarīgās, nozīmīgās vai sarežģītās vietās, vai sabiedrībai nozīmīgās dabas ainavās un kultūrainavās;

2) projektējamais objekts paredzēts brīvai sabiedrības pieejai un būtiski ietekmē publisko ārtelpu, neatkarīgi no īpašuma piederības;

3) teritorijas attīstības plānošanas dokumentos noteiktajās vietās;

4) normatīvajos aktos noteiktajos gadījumos.

(2) Konkursa noteikumu un citu sagatavoto materiālu apstiprināšanai, konkursam iesniegto projektu izskatīšanai, vērtēšanai un godalgu piešķiršanai izveido žūrijas komisiju, kuru nominē pirms konkursa izsludināšanas. Žūrijas komisija ir neatkarīga lēmumu pieņemšanā.

(3) Ministru kabinets nosaka arhitektūras un ainavu arhitektūras konkursu iedalījumu un norises kārtību.

**V nodaļa**

**Vizuālās mākslas un dizaina objekti publiskās būvēs**

**17.pants. Vizuālās mākslas un dizaina objektu izvietošanas mērķis**

Lai celtu publiskās telpas un vides kvalitāti un nodrošinātu augstvērtīgu arhitektoniski telpisko vidi un kultūrainavu, publiskās būves projekta sastāvā paredzama arī profesionālās vizuālās mākslas vai dizaina objektu iekļaušana, ietverot tos kopējās būves izmaksās publiskā iepirkuma vai publiskās un privātās partnerības gadījumos būvju pārbūves, pilsētvides vai kultūrainavas pārveidošanas gadījumos.

**18.pants. Vizuālās mākslas vai dizaina objektu izvietošanas nosacījumi**

(1) Pasūtītājs nodrošina, ka ne mazāk kā viena simtdaļa no plānotā objekta realizācijas budžeta tiek izlietoti vizuālās mākslas vai dizaina objektu izveidei un uzstādīšanai jaunbūvējamās vai pārbūvējamās publiskās būvēs, ja publisku būvdarbu līguma paredzamā līgumcena ir 1,5 miljoni *euro* vai lielāka un atbilst jebkuram no šādiem nosacījumiem:

1) būvdarbi vairāk nekā 50 procentu apjomā tiek finansēti no valsts vai pašvaldības budžeta līdzekļiem, tajā skaitā izmantojot publisko un privāto partnerību;

2) būve paredzēta publiskas personas institūcijai.

(2) Vizuālās mākslas vai dizaina objekta izmaksās iekļaujami tikai tādi publiskās būves vai tās teritorijas pielāgošanas un labiekārtošanas darbi, kas nepārprotami saistīti ar konkrētā mākslas vai dizaina objekta izveidi vai uzstādīšanu.

(3) Ministru kabinets nosaka kārtību, kādā tiek veikta vizuālās mākslas vai dizaina objektu izvēle novietošanai publiskajās būvēs.

**VI nodaļa**

**Latvijas Sertificētu arhitektu kolēģija**

**19.pants. Latvijas Sertificētu arhitektu kolēģija**

(1) Latvijas Sertificētu arhitektu kolēģija ir neatkarīga sertificētu arhitektu un sertificētu ainavu arhitektu pašpārvaldes institūcija – autonoms pašpārvaldes publisko tiesību subjekts, kuras mērķis ir nodrošināt arhitekta un ainavu arhitekta profesiju reglamentāciju.

(2) Latvijas Sertificētu arhitektu kolēģija darbojas saskaņā ar statūtiem.

(3) Latvijas Sertificētu arhitektu kolēģija (turpmāk arī – Kolēģija) pēc profesijas principa apvieno sertificētus arhitektus un sertificētus ainavu arhitektus, lai rūpētos par savu profesiju prestižu, veicinātu arhitektu un ainavu arhitektu profesionālo izaugsmi, attīstītu profesionālos standartus profesiju un sabiedrības interesēs, kā arī, lai izpildītu šajā likumā un citos likumos noteiktos uzdevumus.

(4) Kolēģija ir tiesīga pārstāvēt sertificētu arhitektu un ainavu arhitektu intereses un viedokli attiecībās ar valsts un pašvaldību institūcijām un sabiedrību, sadarboties ar valsts un pašvaldību institūcijām, kā arī piedalīties normatīvo aktu sagatavošanā un pilnveidošanā.

(5) Kolēģijā var tikt pārstāvētas arhitektu un ainavu arhitektu profesionālās radošās organizācijas.

**20.pants. Kolēģijas institūcijas**

(1) Kolēģijas institūcijas ir:

1) kopsapulce;

2) padome;

3) profesionālās prakses uzraudzības komisijas (turpmāk arī – komisija);

4) revīzijas komisija.

(2) Kolēģijas kopsapulce ir tiesīga izveidot struktūrvienības, nosakot to kompetenci.

**21.pants. Arhitektu un ainavu arhitektu dalība Kolēģijā**

(1) Sertificēti arhitekti un ainavu arhitekti ir balsstiesīgi Kolēģijā un ir tiesīgi piedalīties Kolēģijas institūciju darbībā, ja vien viņu sertifikāta darbība nav apturēta.

(2)  Arhitekti un ainavu arhitekti, kas pārstāv šā likuma 19.panta piektajā daļā minētās organizācijas, Kolēģijas darbā piedalās saskaņā ar Kolēģijas statūtos noteikto kārtību.

**22.pants. Kolēģijas finanšu līdzekļi**

Kolēģijas finanšu līdzekļus veido sertificētu arhitektu un ainavu arhitektu veiktās iemaksas Kolēģijas padomes noteiktajā kārtībā un apmērā, kā arī finanšu līdzekļi, kas iegūti no citiem avotiem.

**23.pants. Kopsapulce**

(1) Kolēģijas kopsapulce:

1) apstiprina Kolēģijas statūtus;

2) no sertificētu arhitektu un ainavu arhitektu vidus ievēlē Kolēģijas padomes locekļus, Kolēģijas padomes priekšsēdētāju un viņa vietnieku;

3) apstiprina sertificētu arhitektu un ainavu arhitektu ētikas un profesionālās rīcības kodeksu;

4) no sertificētu arhitektu un ainavu arhitektu vidus ievēlē profesionālās prakses uzraudzības komisiju;

5) no sertificētu arhitektu un ainavu arhitektu vidus ievēlē revīzijas komisiju;

6) apstiprina Kolēģijas padomes darbības un budžeta izpildes pārskatu par laikposmu kopš iepriekšējās kopsapulces.

(2) Kopsapulci sasauc Kolēģijas padome ne retāk kā reizi trijos gados.

(3) Kopsapulce ir tiesīga pieņemt lēmumus, ja tajā piedalās vairāk nekā trešā daļa no visiem sertificētiem arhitektiem un ainavu arhitektiem kopsapulces norises dienā. Ja kopsapulcē kvoruma trūkuma dēļ nav iespējams ievēlēt Kolēģijas institūcijas, tās saglabā savas pilnvaras līdz nākamajai kopsapulcei.

(4) Komersanti, kuriem Kolēģijas padome atļāvusi lietot nosaukumu „arhitekta birojs”, „arhitektu birojs”, „ainavu arhitekta birojs” vai „ainavu arhitektu birojs”, ir tiesīgi kopsapulcei deleģēt vienu sertificētu arhitektu un ainavu arhitektu, kurš ir balsstiesīgs arī visu viņu deleģējošo attiecīgajā birojā praktizējošo sertificēto arhitektu un ainavu arhitektu vietā. Balsošanas pilnvarojumu noformē rakstveidā un iesniedz Kolēģijas padomei vismaz vienu nedēļu pirms kopsapulces.

(5) Arhitektu un ainavu arhitektu profesionālās radošās organizācijas ir tiesīgas deleģēt pārstāvjus ar tiesībām balsot un tikt ievēlētiem Kolēģijas institūcijās saskaņā ar Kolēģijas statūtiem.

**24.pants. Padome**

(1) Kolēģijas padome ir Kolēģijas pārvaldes, uzraudzības un izpildu institūcija, kas darbojas saskaņā ar nolikumu.

(2) Kolēģijas padomes sastāvā ir septiņi locekļi, kurus uz trīs gadiem ievēlē Kolēģijas kopsapulce. Kolēģijas padomē ievēlē vismaz vienu locekli no katras Kolēģijā pārstāvētās profesijas.

(3) Kolēģijas padome pieņem lēmumus atklātā balsošanā ar vienkāršu balsu vairākumu. Balsīm sadaloties vienādi, izšķirošā ir priekšsēdētāja balss. Lēmums stājas spēkā nākamajā dienā pēc tā pieņemšanas, ja lēmumā nav noteikts citādi.

(4) Kolēģijas padome:

1) pieņem lēmumu par uzņemšanu Kolēģijā, piešķirot arhitekta un ainavu arhitekta sertifikātus, ja pretendents atbilst normatīvajos aktos noteiktajām prasībām šāda sertifikāta iegūšanai;

2) nosaka sertificētajiem arhitektiem un ainavu arhitektiem obligāto iemaksu apjomu un kārtību;

3) apstiprina budžetu un iepriekšējā gada budžeta izpildes pārskatu;

4) pārzina un organizē Kolēģijas darbu;

5) pieņem zināšanai informāciju par tām personām, kuras apgūst arhitekta vai ainavu arhitekta profesiju atbilstoši sertificētu arhitektu vai ainavu arhitektu vadībā;

6) organizē un veic arhitektu un ainavu arhitektu sertificēšanu, prakses pārbaudi, pieņem lēmumus par disciplinārsoda piemērošanu, sertifikāta atcelšanu un apturēšanu, pastāvīgi vai uz laiku izslēdzot personu no Kolēģijas;

7) dod atļauju lietot nosaukumu „arhitekta birojs”, „arhitektu birojs”, „ainavu arhitekta birojs” vai „ainavu arhitektu birojs” šā likuma 32.pantā noteiktajā kārtībā;

8) uztur sertificētu arhitektu, ainavu arhitektu, arhitektu biroju un ainavu arhitektu biroju sarakstu Būvniecības informācijas sistēmā;

10) izskata profesionālās prakses uzraudzības komisijas ierosinātos jautājumus;

11) pārstāv sertificētus arhitektus un sertificētus ainavu arhitektus attiecībās ar valsts un pašvaldību institūcijām, citām iestādēm un amatpersonām, kā arī sniedz atzinumus ar arhitektūru un ainavu arhitektūru saistītos likumdošanas jautājumos un arhitektūras un ainavu arhitektūras prakses jautājumos;

12) apstiprina sertificētiem arhitektiem un sertificētiem ainavu arhitektiem saistošus norādījumus profesionālās prakses jautājumos;

13) apstiprina arhitektu un ainavu arhitektu profesionālos standartus, labas prakses vadlīnijas, saistošus norādījumus un citus metodiskos materiālus;

14) nosaka sertificētiem arhitektiem un ainavu arhitektiem nepieciešamo tālākizglītības apjomu;

15) veic citus uzdevumus, kas noteikti Kolēģijas statūtos, Kolēģijas padomes nolikumā un normatīvajos aktos.

**25.pants. Profesionālās prakses uzraudzības komisijas**

(1) Arhitektu un ainavu arhitektu sertificēšanu un profesionālās prakses uzraudzību veic profesionālās prakses uzraudzības komisijas, kuras locekļus Kolēģijas kopsapulcē ievēlē attiecīgās profesijas pārstāvji. Katrai Kolēģijā pārstāvētajai profesijai izveido atsevišķu komisiju. Komisijas locekļi no sava vidus ievēlē komisijas priekšsēdētāju.

(2) Komisija darbojas saskaņā ar nolikumu.

(3) Komisija:

1) uzrauga šajā likumā noteikto arhitekta un ainavu arhitekta ētikas pamatprincipu ievērošanu, izskatot sūdzības par sertificētu arhitektu un sertificētu ainavu arhitektu profesionālo darbību;

2) izskata sūdzības un izvērtē informāciju par sertificēto arhitektu un sertificēto ainavu arhitektu darbību. Pēc jautājuma izskatīšanas komisija pati ir tiesīga piemērot brīdinājumu sertificētam arhitektam un sertificētam ainavu arhitektam vai sniedz priekšlikumu Kolēģijas padomei piemērot citus šajā likumā minētos disciplinārsodus;

3) apstiprina ekspertus arhitektu un ainavu arhitektu kompetences novērtēšanai un sertificētu arhitektu un ainavu arhitektu prakses pārbaudei;

4) nosaka sertificētiem arhitektiem un ainavu arhitektiem nepieciešamās tālākizglītības saturu;

5) nosaka prasības prakses pārbaudei.

(4) Izskatot sūdzību, komisija pieprasa sertificētā arhitekta un sertificētā ainavu arhitekta rakstisku paskaidrojumu. Sūdzībā iesaistītā sertificētā arhitekta un sertificētā ainavu arhitekta pienākums ir pēc komisijas uzaicinājuma piedalīties sēdē, kā arī sniegt rakstisku paskaidrojumu.

(5) Komisijai, veicot prakses uzraudzību, ir tiesības uzklausīt arī citu personu paskaidrojumus un prasīt lietpratēju atzinumus, pieprasīt ziņas un dokumentus no valsts un pašvaldību institūcijām, kā arī no citām iestādēm un amatpersonām.

**26.pants. Revīzijas komisija**

Kolēģijas padomes finansiālo darbību kontrolē revīzijas komisija. Komisijas ziņojumu apspriež kopsapulcē. Revīzijas komisijas locekļi no sava vidus ievēlē komisijas priekšsēdētāju.

**27.pants. Administratīvie akti**

Kolēģijas izdotos administratīvos aktus var pārsūdzēt Administratīvā procesa likumā noteiktajā kārtībā. Lēmuma pārsūdzēšana neaptur tā darbību.

**28.pants. Valsts amatpersonas statuss**

Par valsts amatpersonām likuma „Par interešu konflikta novēršanu valsts amatpersonu darbībā” izpratnē uzskatāms Kolēģijas padomes priekšsēdētājs un profesionālās prakses uzraudzības komisiju priekšsēdētāji.

**VII nodaļa**

**Sertificēts arhitekts un sertificēts ainavu arhitekts**

**29.pants. Arhitekta un ainavu arhitekta patstāvīgās prakses tiesību iegūšana**

(1) Arhitekta un ainavu arhitekta sertificēšanu veic Kolēģijas šajā likumā noteiktas institūcijas. Kolēģijai ir tiesības izveidot atsevišķas sertificēšanas sistēmas šā likuma 11.pantā noteiktajiem profesionālās darbības veidiem.

(2) Ja persona pretendē uz arhitekta vai ainavu arhitekta sertifikāta iegūšanu, tiek veikta tās kompetences novērtēšana, kas ietver izglītības dokumentu un praktiskā darba pieredzes vai patstāvīgās prakses izvērtēšanu, kā arī kompetences pārbaudi.

(3) Ministru kabinets nosaka kārtību, kādā personai piešķir sertifikātu arhitektūras un ainavu arhitektūras jomā, kā arī prasības, kādas izpildāmas sertifikāta iegūšanai.

**30.pants. Prasības sertificētam arhitektam un ainavu arhitektam**

**(**1) Sertificēts arhitekts un sertificēts ainavu arhitektu savā profesionālajā darbībā ir neatkarīgs un rūpējas par nevainojamas reputācijas uzturēšanu.

(2) Sertificēts arhitekts un sertificēts ainavu arhitekts nedrīkst būt sodīts par tādiem noziedzīgiem nodarījumiem, kas būvniecību regulējošajos normatīvajos aktos noteikti kā šķērslis sertifikāta iegūšanai attiecībā uz ikvienu būvniecības speciālistu, izņemot gadījumus, kad persona ir reabilitēta vai tai ir noņemta vai dzēsta sodāmība par minētajiem noziedzīgiem nodarījumiem.

(3) Sertificētam arhitektam un sertificētam ainavu arhitektam saskaņā ar šo likumu noteiktā kārtībā un apjomā regulāri jāpaaugstina profesionālās kompetences līmenis, papildus izglītojoties, kā arī jāiesniedz Kolēģijā informācija par patstāvīgo praksi.

**31.pants. Sertificēta arhitekta un ainavu arhitekta** **patstāvīgā prakse**

(1) Sertificētam arhitektam un sertificētam ainavu arhitektam patstāvīgajā praksē jāievēro normatīvie akti, šajā likumā noteiktie arhitekta un ainavu arhitekta ētikas pamatprincipi, sertificētu arhitektu un sertificētu ainavu arhitektu ētikas un profesionālās rīcības kodekss, kā arī citi Kolēģijas institūciju saistošie norādījumi.

(2) Sertificētam arhitektam un sertificētam ainavu arhitektam jāpārzina uz viņu darbu attiecināmie normatīvie akti, noteiktie standarti, un patstāvīgā prakse jāveic ar atbilstošu profesionālo rūpību.

(3) Sertificēti arhitekti un sertificēti ainavu arhitekti var veikt patstāvīgo praksi gan kā pašnodarbinātie, gan kā darbinieki, gan valsts amatpersonas statusā.

(4) Sertificēts arhitekts un sertificēts ainavu arhitekts praktizē tieši un personiski, un savu profesionālo darbību veic saskaņā ar rakstveida līgumu.

(5) Ne retāk kā reizi piecos gados tiek veikta sertificēta arhitekta un ainavu arhitekta prakses pārbaude, kuras ietvaros tiek vērtēta apgūtās tālākizglītības atbilstība šajā likumā un Kolēģijas institūciju izdotajos normatīvajos aktos noteiktajām prasībām, kā arī pārbaudes periodā iegūtā informācija par profesionālo praksi.

**32.pants. Terminu „arhitekts”, „arhitektūra”, „ainavu arhitekts” un „ainavu arhitektūra” un to atvasinājumu lietojums komersanta firmā**

(1) Sertificēti arhitekti un sertificēti ainavu arhitekti attiecīgā komersanta firmā, dokumentos, reklāmā, atsaucēs un publiskajā vidē ir tiesīgi lietot vārdus „arhitektu birojs”, „ainavu arhitektu birojs” vai „arhitekta birojs”, „ainavu arhitekta birojs” vai dažādās vārdkopās izmantot vārdus „arhitekts”, „ainavu arhitekts” vai „arhitektūra”, „ainavu arhitektūra”, ja komersanta vairākums kapitāldaļu pieder vienam vai vairākiem sertificētiem arhitektiem un sertificētiem ainavu arhitektiem un tā galvenais darbības veids ir arhitektūras un ainavu arhitektūras pakalpojumu sniegšana.

(2) Sertificēts arhitekts un sertificēts ainavu arhitekts informē Kolēģijas padomi par pastāvīgo praksi pie attiecīgā komersanta, un arī sniedz izmaiņas šajā informācijā*.*

(3) Kolēģijas padome izvērtē komersanta atbilstību šā panta pirmajai daļai.

**33.pants. Arhitekta un ainavu arhitekta sertifikāta darbības apturēšana**

(1) Arhitekta un ainavu arhitekta sertifikātu aptur šādos gadījumos:

1) ja Kolēģijas rīcībā ir informācija, ka sertificētam arhitektam un sertificētam ainavu arhitektam kā drošības līdzeklis ir piemērots aizliegums tuvoties noteiktai personai vai vietai, vai noteiktas nodarbošanās aizliegums;

2) prokurors ir pieņēmis lēmumu sertificētu arhitektu un sertificētu ainavu arhitektu saukt pie kriminālatbildības par noziedzīga nodarījuma izdarīšanu, kas būvniecību regulējošajos normatīvajos aktos noteikts kā šķērslis sertifikāta iegūšanai attiecībā uz ikvienu būvspeciālistu;

3) sertificēts arhitekts un sertificēts ainavu arhitekts nav izpildījis šā likuma 24.panta ceturtajā daļā minētos pienākumus apjomā, kādu noteikusi Kolēģijas padome;

4) sertificētam arhitektam un sertificētam ainavu arhitektam, piemērojot disciplinārsodu – arhitekta un ainavu arhitekta sertifikāta apturēšana uz laiku līdz pieciem gadiem;

5) sertificēts arhitekts un sertificēts ainavu arhitekts iesniedzis iesniegumu par sertifikāta darbības apturēšanu.

(2) Ja arhitekta un ainavu arhitekta sertifikāts bijis apturēts ilgāk nekā divus gadus un arhitekts un ainavu arhitekts vēlas to atjaunot, tiek veikta kompetences pārbaude.

**34.pants. Arhitekta un ainavu arhitekta** **sertifikāta atcelšana**

(1) Arhitekta un ainavu arhitekta sertifikātu atceļ šādos gadījumos:

1) uz nereabilitējoša pamata izbeigts kriminālprocess, kurš ierosināts pret sertifikāta turētāju par noziedzīgu nodarījumu, kas būvniecību regulējošajos normatīvajos aktos noteikts kā šķērslis sertifikāta iegūšanai attiecībā uz ikvienu būvspeciālistu;

2) spēkā stājies prokurora priekšraksts par sodu vai tiesas spriedums, ar kuru sertificēts arhitekts un sertificēts ainavu arhitekts ir sodīts par noziedzīgu nodarījumu, kas būvniecību regulējošajos normatīvajos aktos noteikts kā šķērslis sertifikāta iegūšanai attiecībā uz ikvienu būvspeciālistu;

3) sertificēts arhitekts un sertificēts ainavu arhitekts apzināti sniedzis nepatiesas ziņas, uz kuru pamata pieņemts lēmums par sertifikāta piešķiršanu;

4) piemērojot disciplinārsodu – arhitekta un ainavu arhitekta sertifikāta atcelšana;

5) sertificēts arhitekts un sertificēts ainavu arhitekts ilgāk nekā divus gadus nav pildījis šā likuma 24.panta ceturtajā daļā minētos pienākumus apjomā, kādu noteikusi Kolēģijas padome;

6) sertificēts arhitekts un sertificēts ainavu arhitekts mēneša laikā pēc atgādinājuma nosūtīšanas nav samaksājis dalības maksu Kolēģijā;

7) sertificēts arhitekts un sertificēts ainavu arhitekts piecu gadu laikā atkārtoti sniedzis arhitekta un ainavu arhitekta pakalpojumus bez līguma;

8) ja sertifikāts bijis apturēts ilgāk kā piecus gadus, pamatojoties uz šā likuma 33.panta pirmās daļas 5.punktu, un sertificēts arhitekts vai ainavu arhitekts nav lūdzis sertifikātu atjaunot;

9) to lūdz sertificēts arhitekts un sertificēts ainavu arhitekts, iesniedzot attiecīgu iesniegumu.

(2) Ja arhitekta un ainavu arhitekta sertifikāts atcelts, no jauna pretendēt uz sertifikātu var vienīgi tad, ja pretendents atbilst normatīvo aktu prasībām kļūšanai par sertificētu arhitektu un sertificētu ainavu arhitektu un pagājuši vismaz pieci gadi no lēmuma par arhitekta un ainavu arhitekta sertifikāta atcelšanu spēkā stāšanās.

**35.pants. Disciplinārpārkāpums**

Par sertificēta arhitekta un sertificēta ainavu arhitekta disciplinārpārkāpumu uzskata rīcību, kas neatbilst normatīvajiem aktiem, labai profesionālajai praksei un rūpībai vai profesionālās ētikas normām, tajā skaitā gadījumos, kad nav pildīti vai pienācīgi pildīti normatīvajos aktos sertificētam arhitektam un sertificētam ainavu arhitektam noteiktie profesionālie pienākumi.

**36.pants. Disciplinārsodu veidi**

(1) Sertificētam arhitektam un sertificētam ainavu arhitektam par profesionālās darbības vai ētikas normu pārkāpumu var piemērot šādus disciplinārsodus:

1) brīdinājumu;

2) pienākumu veikt pirmstermiņa kompetences pārbaudi;

3) sertifikāta apturēšanu;

4) sertifikāta atcelšanu.

(2) Par sertificēta arhitekta un sertificēta ainavu arhitekta pieļautu disciplinārpārkāpumu piemēro brīdinājumu, ja šajā likumā nav noteikts citādi.

**37.pants. Sertifikāta atcelšana kā disciplinārsods**

Arhitekta un ainavu arhitekta sertifikāta atcelšanu kā disciplinārsodu var piemērot, ja nav konstatējami pierādījumi, ka arhitekts vai ainavu arhitekts pats kontrolējis, vadījis vai tieši izpildījis darbus, par kuriem viņš parakstījies kā atbildīgā persona.

**38.pants.** **Sertifikāta apturēšana kā disciplinārsods**

Arhitekta un ainavu arhitekta sertifikāta apturēšanu kā disciplinārsodu var piemērot šādos gadījumos:

1) sertificēta arhitekta vai sertificēta ainavu arhitekta rīcības rezultātā varēja rasties cilvēka veselības, dzīvības vai vides apdraudējums;

2) pēc šā likuma 39.pantā minētā pārbaudījuma − kompetences pārbaudes − sekmīgas nokārtošanas nākamo divu gadu laikā piemērots vismaz viens brīdinājums;

3) sertificēts arhitekts vai ainavu arhitekts sniedzis nepatiesu informāciju klientam, sabiedrībai vai Kolēģijas institūcijām.

**39.pants. Pienākums veikt kompetences pārbaudi kā disciplinārsods**

Pienākumu veikt kompetences pārbaudi kā disciplinārsodu piemēro šādos gadījumos:

1) ja sertificētam arhitektam vai sertificētam ainavu arhitektam brīdinājums par profesionālās darbības pārkāpumiem piecu gadu laikā izteikts divas reizes;

2) ja ir saņemta informācija par vairākiem maznozīmīgiem sertificēta arhitekta vai sertificēta ainavu arhitekta pārkāpumiem, kas liecina par viņa neatbilstošu profesionālo rūpību vai kompetenču, prasmju un zināšanu līmeni.

**VIII nodaļa**

**Administratīvā atbildība par neatļautu reglamentētās profesijas vai reglamentēta uzņēmuma nosaukuma lietošanu**

**40.pants. Neatļauta reglamentētās profesijas nosaukuma lietošana**

Par reglamentētās profesijas nosaukuma lietošanu, ja persona neatbilst šā likuma 12.panta attiecīgi piektās vai sestās daļas prasībām, piemēro naudas sodu fiziskajai personai līdz 400 naudas soda vienībām.

**41.pants. Neatļauta reglamentētā nosaukuma lietošana saimnieciskajā darbībā**

Par reglamentētas komersanta firmas lietošanu, ja persona neatbilst šā likuma 32.panta prasībām vai nav saņēmusi Kolēģijas padomes atļauju, piemēro naudas sodu juridiskajai personai līdz 4 000 naudas soda vienībām.

**42.pants. Kompetence administratīvo pārkāpumu jomā**

Administratīvā pārkāpuma procesu par šā likuma 40. un 41.pantā noteiktajiem pārkāpumiem veic Kolēģijas padome.

**Pārejas noteikumi**

1. Kultūras ministrs trīs mēnešu laikā pēc likuma stāšanās spēkā sasauc pirmo Kolēģijas kopsapulci Kolēģijas institūciju ievēlēšanai. Kultūras ministrija oficiālajā izdevumā „Latvijas Vēstnesis” publicē un nosūta Būvniecības informācijas sistēmā paziņojumu par Kolēģijas kopsapulces norises laiku un vietu.

2. Sertificēti arhitekti un sertificēti ainavu arhitekti, kuriem ir spēkā esoši sertifikāti (tajā skaitā sertifikāti, kuriem apturēta darbība) kopsapulces sasaukšanas dienā, uzskatāmi par Kolēģijas biedriem ar balsstiesībām.

3. Personas, kuras saņēmušas arhitekta un ainavu arhitekta prakses sertifikātu līdz šā likuma spēkā stāšanās dienai, ir tiesīgas turpināt patstāvīgu praksi, ja tās atbilst šā likuma prasībām.

4. Deleģējuma līgumi par arhitektu un ainavu arhitektu prakses tiesību piešķiršanu un profesionālās prakses uzraudzību ir spēkā ne ilgāk kā līdz 2022.gada 31.decembrim. Par minēto uzdevumu veikšanu uzkrātā maksa atbilstoši grāmatvedības un finanšu datiem uz 2022.gada 31.decembri tiek nodota Kolēģijai un izlietojama tikai arhitekta sertificēšanas un prakses uzraudzības funkcijai.

5. Šā likuma VII nodaļa stājas spēkā 2023.gada 1.jūnijā.

6. Ministru kabinets līdz 2023.gada 1.jūnijam izdod šā likuma 5.panta pirmās daļas 2., 3., 4., 5. un 6.punktā, 16.panta trešajā daļā, 18.panta trešajā daļā un 29.panta trešajā daļā minētos Ministru kabineta noteikumus.

7. Komersants, kurš nosaukumā vai firmā lieto šā likuma 32.pantā minētos apzīmējumus un atbilst šā likuma 32.panta prasībām, sešu mēnešu laikā no šā likuma spēkā stāšanās iesniedz Kolēģijas padomei iesniegumu atļaujas saņemšanai.

8. Ja uzņēmums neatbilst šā likuma 32.panta prasībām, tam ir pienākums trīs mēnešu laikā no šā likuma spēkā stāšanās iesniegt Komercreģistrā pieteikumu nosaukuma vai firmas maiņai.

9. Ja uzņēmums ir saņēmis negatīvu Kolēģijas padomes lēmumu, tam ir pienākums trīs mēnešu laikā no lēmuma stāšanās spēkā iesniegt Komercreģistrā pieteikumu nosaukuma vai firmas maiņai.

Likums stājas spēkā 2022.gada 1.jūnijā.

Kultūras ministrs N.Puntulis

Vīza: Valsts sekretāre D.Vilsone

Purviņa 67330216

Dzintra.Purvina@km.gov.lv